Aníbal Martín

**Aníbal Martín Borrego** (Caçris, 16 de juñu del 1989) es un tradutol, poeta, corretol i escreviol estremeñu, defendeol del gastu dela luenga estremeña i prencipal governichi del difundimientu dela luenga estremeña polas redis.

## Correúra profissional
La su familia vién de Torremocha i de La Güetri nel monicipiu de Casaris ena comarca de Las Hurzis (Caçris), aondi los sus agüelus palravan hurzanu. Especializau enas luengas comu’l russu, ingrés i l'árabi, á sacau quatru librinus, los poemarius *Relación necesariamente breve de todo lo que ya no existe* i *Por si vienen a juzgarnos,* el libru de relatus etimológicus *Adunia* i el librinu mas rezienti *Yo hablo, ellas cantorin*. Quandu nuevinu i nel mundu literariu á enfirmau anguna ves col nombreti de *Aníbal Jaisért*, enque ya no lo gasta.

Dissali pola su devoción pola etimología i la su labol de promovición dela luenga estremeña enas redis, possimenti pola redi social *X* i en entrevistas en meyus de comunicación. Amás, tamién visibiliza’l coletivu LGTB, assina comu’l bisessual. Dentri los sus trebajus más sonaus está el de recopilación i difundimientu de testus escrevíus n’estremeñu enos pedióricus roais d'Estremaúra d’emprencipius del siegru XX. Eno tocanti ala custión dela crassificación lenguística del estremeñu, izi lo siguienti:

«El naceru de l'estremeñu no es el castillanu, si no l’asturleonés. No es una volución del castillanu, si no que vién delo que se palrava dentri Asturies i Cantabria, mas cercanu al cántabru. Lo que sí pudiera izil-si es que, comu’l castillanu, es un dialetu del latín.»- Aníbal Martín Borrego, *«Primero los asturianos y ahora los extremeños, ¿es el castúo una lengua?» de Paula Corroto a El Confidencial.*

Apondera que l'estremeñu es una luenga aparecia i ermana del castillanu, pos vién dun mesmu naceru qu'es el latín, peru con deferenti volución i infrugencias, polo tantu mereci la coficialidá n’Estremaúra.

Á calavorau o calavora ugañu en *El Diario, [[Canal Extremadura Radio|Canal Extremadura]], Onda Cero, Cadena Ser, El Salto, Umbigo, Ariadna RC, El País, Píkara Magazine* i *Narrativa Breve*. Pubrica artícalus d’opinión i académicus, comu tamién los que tratan dela música árabi. Á siu amás candilatu de *Catalunya Actúa* i de *Més País* en Barcelona, aondi vivía quandu diva enas listas delas elecionis. Ugañu vivi en Caçris, la su ciá de nacencia. Tamién tién güena albeliá i maña tocandu'l pianu.

## Maestrança
S’agenció el títulu de profissional del pianu nel Conservatoriu Ermanus Berzosa, assitiau ena su ciá de nacencia. Endispués cussó dos añus de biotenología ena Nuversidá de Salamanca i alogu hizu la carrera de Traduzión i Entrepetación col russu i árabi ena Nuversidá de Graná i dementras, cussó *Teaching Arabic to Speakers of Other Languages* ena Nuversidá de Jordania, aondi deprendió el enseñaeru del árabi alos palrantis d’otras luengas. Aluspués hizu una maestría nel Mundu Árabi i Islámicu dentri los añus 2014 i 2015 ena Nuversidá de Barcelona.

## Reconocencias
Á teníu varias reconocencias literarias, dentri las que dissali la segundera posición ena quarta edición del Premiu *Orola de* *Vivencias* del 2010. Amás hue mentau l’Estremeñu del Añu pola pubricación *Extremadurate*, nel 2021. I tamién, pol esparigil la luenga delos sus agüelus enos añus caberus, á síu reconocíu comu'l Embaxaol delas Hurzis nel 2023, lo que le soponi un grandi vencijón pa poel seguil trebajandu.

## Obra

## Referencias


## Atijus p'ahuera

* Aníbal Martín en Instagram Desmontandu xáquimas d'Estremaúra.
* Aníbal Martín en Instagram La parabra Carava.
* Aníbal Martín El sol del lobu.